Julkisasiamiehen ratkaisuehdotus Alber 14 päivänä kesäkuuta 2001. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivi 95/69/EY - Eläinten ruokinta - Täytäntöönpanon laiminlyönti. - Asia C-457/99.



Oikeustapauskokoelma 2001 sivu I-07499



Julkisasiamiehen ratkaisuehdotukset

I Tosiseikat, oikeudenkäynti ja vaatimukset

1. Komissio on peruuttanut osittain kanteensa ja aloittanut sen jälkeen tämän jäsenyysvelvoitteiden noudattamatta jättämistä koskevan menettelyn, joka koskee direktiivin täytäntöönpanon laiminlyöntiä.

2. Tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annettu neuvoston direktiivi 95/69/EY piti saattaa osaksi kansallista oikeusjärjestystä 1.4.1998 mennessä.

3. Komissio ei ollut saanut ilmoitusta Helleenien tasavallan täytäntöönpanotoimenpiteistä. Se kehotti tämän vuoksi 16.7.1998 päivätyllä virallisella huomautuksella Helleenien tasavaltaa esittämään huomautuksensa kahden kuukauden määräajassa. Viralliseen huomautukseen ei vastattu. Komissio lähetti 18.1.1999 Helleenien tasavallalle perustellun lausunnon, jossa se kehotti tätä toteuttamaan lausunnon noudattamisen edellyttämät toimenpiteet kahden kuukauden kuluessa. Komissio ei saanut vastausta myöskään perusteltuun lausuntoon. Se nosti tästä syystä Helleenien tasavaltaa vastaan nyt käsiteltävänä olevan kanteen, joka on saapunut yhteisöjen tuomioistuimeen 1.12.1999.

4. Komissio vaatii yhteisöjen tuomioistuinta toteamaan, että

1. Helleenien tasavalta ei ole noudattanut perustamissopimuksen ja tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annetun direktiivin 95/69/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä

2. Helleenien tasavalta velvoitetaan vastaamaan oikeudenkäyntikuluista.

5. Helleenien tasavalta vaatii kanteen hylkäämistä.

II Oikeudelliset kysymykset

Asianosaisten väitteet ja niiden perustelut

6. Komission mukaan jäsenvaltiot ovat EY 249 artiklan 3 kohdan ja EY 10 artiklan nojalla velvollisia toteuttamaan toimenpiteet, jotka ovat välttämättömiä, jotta direktiivit voidaan saattaa säädetyssä määräajassa osaksi kansallista oikeusjärjestystä. Jäsenvaltioilla on myös velvollisuus ilmoittaa komissiolle viipymättä näistä toimenpiteistä. Säädetyt määräajat ovat kuitenkin päättyneet, eikä Helleenien tasavalta ole antanut komissiolle tiedoksi säännöksiä, joilla kyseinen direktiivi olisi saatettu osaksi kansallista lainsäädäntöä.

7. Helleenien tasavalta väittää, että direktiivin täytäntöönpanoa koskevat valmistelutyöt ovat edenneet pitkälle ja että kyseisten säännösten antaminen on jo käsillä.

Tapauksen arviointi

8. Jäsenyysvelvoitteiden noudattamatta jättämistä koskevan menettelyn yhteydessä olennainen ajankohta on perustellussa lausunnossa asetetun, nyt tarkasteltavassa asiassa 18.1.1999 alkaneen kahden kuukauden määräajan päättymisajankohta. Se on mahdolliset postinkulusta johtuvat viivästyksetkin huomioon ottaen kiistatta ylittynyt. Tästä syystä Helleenien tasavallan on katsottava rikkoneen jäsenyysvelvoitteitaan.

9. Oikeudenkäyntikuluista määrätään Euroopan yhteisöjen tuomioistuimen työjärjestyksen 69 artiklan 2 kohdassa, siltä osin kuin on kyse kanteen osasta, jota ei ole peruutettu. Helleenien tasavalta on määrättävä työjärjestyksen 69 artiklan 5 kohdan mukaan vastaamaan myös oikeudenkäyntikuluista, joita on aiheutunut siitä osasta kannetta, jonka komissio on peruuttanut, koska sekin johtui direktiivien täytäntöönpanon viivästymisestä.

III Ratkaisuehdotus

10. Edellä esitetyn perusteella ehdotan, että yhteisöjen tuomioistuin ratkaisee asian seuraavalla tavalla:

1. Helleenien tasavalta ei ole noudattanut perustamissopimuksen ja tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annetun neuvoston direktiivin 95/69/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

2. Helleenien tasavalta velvoitetaan korvaamaan oikeudenkäyntikulut.